L'Ajuntament de Llíria busca sinergies per al foment de l'ocupació
16 de febrer de 2018

L'Ajuntament de Llíria està promovent una estratègia que pretén buscar sinergies amb els distints actors implicats per a impulsar l'activitat econòmica i la creació d'ocupació al municipi. D'esta manera, està tractant de sumar acords de col·laboració entre empreses, comerciants i altres administracions públiques.

Fruit d'estes polítiques de cooperació, representants municipals han mantingut hui  dos encontres per a continuar treballant en eixa línia. En la primera, l'edil de Foment Econòmic, Ferran Pina, i el de Comerç, Paco García, s'han reunit amb tècnics de la Mancomunitat del Camp de Túria per a abordar la segona fase del Pacte Territorial per l'Ocupació que promou este organisme supramunicipal a la comarca.

Esta iniciativa pretén identificar les oportunitats per a emprenedors així com els nínxols de mercat per a empreses i professionals. Amb això es volen, de la mateixa manera, buscar solucions per al problema de la desocupació.

Així mateix, l'alcalde Manolo Civera i Ferran Pina han celebrat un altra encontre amb el gerent de la Federació de Polígons Industrials de la Comunitat Valenciana, Diego Romá. Esta cita de treball ha servit per a compartir les necessitats dels diferents parcs empresarials de Llíria i dissenyar accions que potencien la seua activitat.

“L'objectiu és treballar tots junts per avançar en la mateixa direcció, i des d'esta línia de col·laboració, Llíria ha de jugar un paper molt important com a cap de comarca i motor del desenrvolupament econòmic de la zona”, ha declarat Manolo Civera